# Bliski istok između demokratskih aspiracija Arapskog proljeća i međumuslimanskog sektaškog sukoba

Piše: Osman Softić

Spontanu revoluciju koja je 2010. uspjela svrgnuti sa vlasti tunižanskog diktatora Zine El Abidine Ben Alija, mediji su označili kao ‘Arapsko proljeće’. Revolucija se kasnije proširila i na druge zemlje regiona sjeverne Afrike (Libija i Egipat). U Libiji je, doduše uz podršku intervencije NATO-a, svrgnut režim Moammera Gadafija i uspostavljena nova tranzicijska vlada, dok je u Egiptu, pod pritiskom zahtjeva demonstranata, a uz blagonaklonost oružanih snaga, svrgnut diktator Hosni Mubarak. Nedugo nakon toga, uticaj Arapskog proljeća brzo se proširio na Siriju, gdje je poprimio svoj krvavi epilog. Odbijanje sirijskog alevitskog režima da prihvati zahtjeve demonstranata i upotreba najbrutalnijih represivnih mjera protiv njih, prouzrokovali su jedan od najkrvavijih građanskih sukoba u povijesti modernog arapskog svijeta.

Demokratski val Arapskog proljeća proširio se i na mali emirat Bahrein a zatim još južnije na Jemen. Protesti šiitske većine u Bahreinu protiv diktature sunitske vladajuće porodice Halifa, su ugušeni uz pomoć interventnih snaga Vijeća za suradnju Arapskog zaljeva (GCC) i pod vodstvom Saudijske Arabije. Protesti u Jemenu uspjeli su osigurati odlazak sa vlasti jemenskog diktatora Alija Abdullaha Saliha.

Arapsko proljeće u početku je dočekano sa entuzijazmom i optimističkim očekivanjima. Neki su ga uporedili sa revolucijom koja je zahvatila zemlje bivšeg Sovjetskog bloka nakon pada Berlinskog zida. Radi se o povijesnom fenomenu koji će, bez obzira na nered, nestabilnost, ekonomsku krizu i krvavi građanski rat, na duže staze, imati dalekosežne posljedice po budućnost regiona.

Arapsko proljeće iznjedrilo je nestanak straha arapskih naroda od represivnih instrumenata dominantne autokratske arapske države koja je, uglavnom, karakterizirala postkolonijalni period u ovom dijelu svijeta.

Pored vješte upotrebe društvenih mreža i interneta od strane mladih aktivista, zasluge za pojavu revolucije pripadaju i Al Jazeeri. Ova satelitska TV mreža, čije je sjedište u Kataru, svojim je izvještavanjem potaknula široke arapske narodne mase na pobunu protiv korumpiranih autokratskih režima, koji su ih držali potčinjenim, represivnim mjerama i režimskom medijskom propagandom. Međutim, nakon nedavnog državnog udara u Egiptu, može se govoriti i o neuspjehu Arapskog proljeća i porazu demokracije na Bliskom istoku.

Iako se situacija u Tunisu ne može porediti sa prilikama koje su preovladavale u Egiptu neposredno pred državni udar, i u ovoj zemlji je odnedavno sve očitije suprotstavljanje sekularne opozicije vladajućoj koaliciji koju čine tri političke grupacije predvođene većinskom islamističkom partijom Ennahda (renesansa). Tunižanska lijevo orijenirana sekularna opozicija, očito podstaknuta rezultatima pobune (Temarod) u Egiptu, traži smjenu vlade, raspuštanje parlamenta, donošenje novog ustava i raspisivanje prijevremenih izbora. Ipak, tunižanski islamisti pokazali su veći stupanj fleksibilnosti i pragmatizma, za razliku od egipatskog Muslimanskog bratstva, tako da u ovoj zemlji najvjerovatnije neće doći do ponavljanja egipatskog scenarija.

Arapsko proljeće ipak nije uspjelo iznjedriti liberalnu demokratsku transformaciju Bliskog istoka po uzoru na demokratske promjene u Istočnoj Evropi, kao što su to nekoć najavljivali neokonzervativci za vrijeme mandata bivšeg američkog republikanskog predsjednika George W. Busha. Unatoč nekim pozitivnim trendovima, arapski region danas se nalazi u haotičnom stanju u kojem se pokušava suočiti sa svojom vlastitom prošlošću.

Nedavni vojni udar u Egiptu i svrgavanje prve demokratski izabrane vlasti na čelu sa Mohammedom Morsijem, legitimnim i demokratski izabranim predsjednikom i vođom Muslimanske braće, najstarijeg i najbolje organiziranog panislamskog političkog pokreta različito je dočekan u regionu. Dok su zaljevske arapsko-islamske zemlje predvođene Saudijskom Arabijom i Ujedinjenim Arapskim Emiratima požurile da čestitaju novoinstaliranoj egipatskoj vlasti, Turska, Katar a djelimično i Iran osudile su i izrazile zabrinutost zbog pučističkog udara označivši ga udarom na demokraciju i povratak u totalitarizam a posebno su osudili i hapšenje predsjednika Morsija i njegovih pristalica.

Muslimansko bratstvo već više od osam decenija djeluje ne samo u Egiptu već i Jordanu i Siriji ali i u većini zemalja Arapskog zaljeva. Na području Palestine djeluje ogranak ovoga pokreta organiziran pod okriljem Hamasa (Islamskog pokreta otpora) koji kontrolira teritoriju Gaze, nakon što su kandidati ove organizacije osvojili vlast na prvim slobodnim izborima u Palestini, 26. januara, 2006. Kada je rukovodstvo Fataha odbilo priznati legitimnu pobjedu Hamasa, došlo je do izbijanja oružanog sukoba između ove dvije palestinske političke frakcije, pri čemu je Hamas uspio preuzeti i konsolidirati svoju vlast na teritoriji Gaze sve do danas. Centralna vlast u Rammallahu, na Zapadnoj obali, ostala je u rukama rivalskog Fataha.

Zbog toga vlada uvjerenje da je Arapsko proljeće počelo onog momenta kada je Hamas pobjedio na izborima u Palestini a da je revolucionarna pobuna naroda u Tunisu i Egiptu tek nastavak započetih promjena koje su inicirane Hamasovom pobjedom.

Nakon izbora Baracka Obame za predsjednika SAD-a, najmoćnija svjetska sila odlučila je pružiti šansu demokraciji u Egiptu, nakon višedecenijskog podržavanja Mubarekove diktature. Obamin govor u Kairu 2009., koji je tada označen “povijesnim”, danas je postao potpuno besmislen. Obama je u pomenutom govoru pozvao narod da uzme sudbinu u svoje ruke i zatraži uspostavu demokracije. Nedavno se Obama ponovo oglasio izjavivši kako je “demokracija puno više od slobodnih izbora”. Drugim riječima, dao je do znanja egipatskim generalima da SAD nema ništa protiv svrgavanja demokratski izabranog i legitimnog egipatskog predsjednika Morsija i njegove vlade. Zaustavljanje demokratskih procesa u Egiptu kao i poništavanje slobodnih izbora u Alžiru prije dvije decenije, na kojima je Islamski front spasa - FIS osvojio ubjedljivu pobjedu, te aktivno učešće vojske u svrgavanju i delegitimiranju demokratskih procesa, predstavlja težak udarac mladoj egipatskoj demokraciji i šalje zabrinjavajuću poruku narodima u drugim zemljama arapskog svijeta.

Krvavi građanski rat, koji više od dvije godine bjesni u Siriji, ukazuje na činjenicu da se arapski svijet nalazi u dubokoj političkoj, ekonomskoj i moralnoj krizi, čiji je konačni ishod ovog momenta teško predvidjeti. Sukob u Siriji do danas je odnio preko 70.000 ljudskih života i nema izgleda da bi uskoro moglo doći do obustave neprijateljstava i mirnog rješenja krize, niti se može sa sigurnošću predvidjeti pobjednik.

Od mirnih demonstracija protiv despotskog režima Bashara al-Assada, zbog brutalne taktike režimskih snaga koje su pokušale ugušiti legitimne zahtjeve naroda, došlo je do pravog pokolja i destrukcije bazične infrastrukture, te skrnavljenja i devastiranja vjerskih objekata i ruiniranja historijskih umjetničkih i drugih kulturnih vrijednosti.

Rat u Siriji također je proizveo i milione izbjeglica čime je dodatno opteretio sigurnost i infrastrukturu susjednih zemalja, posebno Jordana i Turske, ali i međunarodnu zajednicu koja je u Siriji pokrenula do danas nezabilježenu humanitarnu operaciju.

Politička previranja, revolucije i krvavi sukobi u dijelu arapskog svijeta i dalje ne jenjavaju. Nemoguće je predvidjeti kako će ovaj značajni strateški region u geopolitičkom smislu izgledati u budućnosti, ali se analizom različitih aktera i njihovih pojedinačnih agendi, interesa i vrijednosti, mogu nazrijeti barem neki obrisi i konture budućih odnosa u ovom dijelu svijeta.

Sadašnju krizu nemoguće je razumjeti bez prethodnog poznavanja historijskih prilika koje su preovladavale u ovom dijelu svijeta u proteklih stotinu i više godina. Prije stotinjak godina Sirija, Liban, Irak i Jordan uopće nisu postojale kao politički entiteti već su kasnije nastali voljom zapadnih kolonijalnih sila.

Pobjeda zapadnih saveznika u Prvom svjetskom ratu označila je kraj četiri stotine godina duge Osmanske vladavine arapskim svijetom. Kao rezultat poraza Osmanlija i njihovog istiskivanja, novi kolonijalni vladari, Velika Britanija i Francuska, podjelili su jezgro arapskog svijeta tajnim sporazumom Sykes-Pickot od 1916. Drugim riječima, ove sile su iscrtale granice kojim su područje arapskog svijeta poznato kao Al-Šam ili Levant, proizvoljno rasparčale na zone svojih interesa. Na zgarištu Osmanske imperije uspostavile su novi sistem država, u skladu sa vlastitim interesima, ne vodeći pritom računa o legitimnim zahtjevima i aspiracijama arapskog naroda.

Prije povlačenja, kolonijalne sile su vlast dodjelile autokratima koje su same izabrale. Njih su kasnije uglavnom svrgavale vojne hunte koje su vlast preuzimale silom, i to za sebe, svoje partije, klanove ili porodice.

Ono što se u protekle tri godine dešava u arapskom svijetu može se označiti pobunom naroda protiv dugogodišnjeg postokolonijalnog poretka i pokušaj da se taj poredak u potpunosti delegitimizira i destruira kako bi se se na njegovim ruševinama izgradio novi, demokratski, narodni, politički sistem, koji će biti zasnovan na slobodno izraženoj narodnoj volji i u skladu sa autentičnim vrijednostima kojima ti narodi pripadaju. Činjenica da se radi o islamskom svijetu a time i vrijednostima koje su velikim dijelom zasnovane na islamskoj tradiciji, ne dovodi ih neminovno u sukob sa univerzalnim ljudskim vrijednostima demokracije, ljudskih prava i sloboda.

Najnovija gibanja u arapskom svijetu izazvana Arapskim proljećem zapravo su borba za autentizaciju ili autohtonizaciju političkih, ekonomskih i društvenih vrijednosti, koje su decenijama bile sistematski gušene i potirane.

Revolucija arapskih masa potaknuta je željom za redefiniranjem njihovih autentičnih identiteta, bilo da se radi o klanovskom, plemenskom, etničkom, vjerskom ili, pak, onom najpogubnijem - sektaškom identitetu. Ovaj posljednji danas se ponajviše manifestira u sukobima u Siriji. Pored evidentnog rasta islamističkih političkih pokreta različitih provenijencija, u regionu je sve više primjetan pravi sektaški sukob.

Legitimitet vladajućeg Fataha u Palestini, koji ima kontrolu na području Zapadne obale, dovodi se u pitanje od strane Hamasa. Politički predstavnici Hamasa nedavno su izjavili da je oružana borba u cilju svrgavanja sirijskog diktatora Assada, važnija od “džihada u Palestini”. Ovaj primjer odlično ilustra koliko pitanje borbe za nacionalno samoopredjeljenje i slobodu zapravo postaje subordinirano višim prioritetima kao što je, u ovom slučaju sektaška pripadnost.

Najžešći sukobi između sunitske i šiitske frakcije unutar Islama prisutni su na području Sirije, a odnedavno i Libana. U Siriji se, kako na strani režima tako i opozicije, bore različite ideološke i sektaške grupacije koje se pokušavaju pozicionirati za buduće preuzimanje vlasti, nakon pada sirijskog diktatora.

Među sunitima su sekularna Slobodna vojska Sirije, Muslimanska braća čije se ‘Tevhid’ brigade bore u redovima opozicije. Najbolje opremljena i sa najvećom finansijskom podrškom koju prima od Saudijske Arabije, svakako je Jabhatu Nusra, selefistička milicija bliska elementima Al - Qaide. Libanska šiitska milicija Hizbullah koju su neki analitičari nazvali “najrespektabilnijom vojnom formacijom na Bliskom istoku” zbog njenog uspješnog odolijevanja izraelskoj agresiji, odnedavno se direktno uključila u sukob, stavši na stranu Assadovog režima.

Imajući u vidu karakter sirijskog rata i profil njegovih aktera, ishod Arapskog proljeća sigurno neće biti uspostava sekularnih država u kojima će trijumfovati liberalna demokracija zapadnoga tipa, koju je potkraj prošlog stoljeća euforično najavio američki politikolog Francis Fukuyama u svom popularnom djelu ‘Kraj povjesti i posljednji čovjek’ niti će to proizvesti ‘sukob civilizacija’ o kojem je pisao Fukuyamin harvardski kolega Samuel Huntington. Kakve će konture poprimiti novi poredak na Bliskom istoku niko ne može sa sigurnošću predvidjeti. U bilo kojoj konstalaciji odnosa, Islam, odnosno njegove sektaške varijacije, igrat će ključnu ulogu u njegovom oblikovanju. Budući da Islam nije monolitan, već se manifestira u različitim oblicima, još uvjek se ne može tvrditi da je politički Islam poražen, kao što je to svojevremeno zaključio Olivier Roy.

Ipak, neki od najreakcionarnijih i anahronih političkih sistema u arapskom svijetu za sada uspješno odolijevaju izazovima demokratizacije zahvaljujući finansijkoj moći koju im garantiraju bogate zalihe nafte i plina, ali prije svega njihovi zaštitnici u Pentagonu. Kupujući tako vrijeme, bogate arapske monarhije nastoje onemogućiti pobunu kod kuće i zadržati status quo, istovremeno velikodušno nastavljaju finansirati neke od najekstremnijih islamskih grupacija širom arapskog svijeta kako bi i na taj način osigurale oreol zaštitinika “autentičnog” Islama.

Na udaru ove politike odnedavno su se našla i Muslimanska braća, pokret koji je već dobio izborni legitimitet u Egiptu i Palestini, a koji takođe uživa široku podršku većine stanovnika u Siriji kao i u nekim zemljama Zaljeva. Ovaj pokret se sistematski pokušava politički marginalizirati i kriminalizirati a na njegovo mjesto instalirati različiti selefistički (pro-Saudijske) pokreti. U toj politici prednjači Saudijska Arabija ali i SAD, pa čak i Iran, iako iz različitih interesa.

Saudijska Arabija ne želi vidjeti konsolidaciju održive umjerene islamske demokracije sunitskog mezheba po uzoru na onu u Turskoj koju je uspješno implementirala Partija pravde i razvoja (AKP) jer bi to kasnije moglo predstavljati ozbiljan izazov za ovu monarhiju. Stoga je saudijska politika direktno uporena protiv turskog uticaja. Turska je svoju vanjskopolitičku strategiju prema Siriji temeljila prvenstveno na premisama i predviđanjima da će političke snage bliske Muslimanskoj braći uspjeti osvojiti vlast nakon pada Assadovog režima. Među zaljevskim zemljama Turska je saveznika uspjela pronaći u Hamad bin Khalifi Al-Taniju, emiru Katara koji je nedavno abdicirao u korist svog sina. Otuda i izlišna finansijska pomoć Katara turskim saveznicima Muslimanskoj braći, Hamasu i njihovim istomišljenicima u Siriji.

S druge strane, zbog neovisne turske vanjske politike, njene nedvosmislene podrške Hamasu a posebno zbog njenog anatagonističkog odnosa prema Izraelu, SAD su odlučile (najvjerovatnije u dosluhu sa Izraelom) marginalizirati uticaj turske vanjske politike na Bliskom istoku, iako su se u početku nadale da bi turski AKP model mogao biti dobar primjer za njegovu implantaciju u arapskom svijetu. Stiče se dojam da su i nedavne demonstracije protiv vlade AKP-a, koje su započele u istanbulskom Gezi parku, dio scenarija kojim se tursko rukovodstvo nastoji primorati na određene ustupke i odstupanje od zacrtanih ciljeva turske vanjske politike koja je zasnovana na savezu sa Muslimanskom braćom i njihovim saveznicima širom arapskog svijeta.

Nakon državnog udara u Egiptu, Turska postaje sve izoliranija a njena vanjska politika u Mediteranu i Arapskom regionu koja je zasnovana isključivo na tzv. internacionalizmu Muslimanske braće i neupitnom savezu sa njima dovela je u ćorsokak Davutogluovu doktrinu nultog sukoba sa susjedima i naišla na veliku opstrukciji u regionu.

Iranu, trećoj vodećoj sili koja igra itekako važnu ulogu u kreiranju regionalne geopolitike, takođe odgovara slabljenje turskog uticaja. Dosadašnju vanjsku politiku Turske prema Egiptu, Palestini i Siriji, Iran smatra nametanjem sunitske hegemonije na Bliskom istoku, dok su je neki njeni domaći kritičari u Turskoj nazvali “sunnifikacijom”. Uzrok ovakve ocjene turske politike Iran vidi i u izgradnji bliskih odnosa Turske sa Vladom Sjevernog Kurdistana, unatoč protivljenju službenog Bagdada, kojim dominira autoritarni Malikijev šiitski režim a kojeg turska politika nastoji zaobići i marginalizirati, uspotavljajući direktne veze sa Barzanijevom regionalnom vladom u Irbilu.

Drugi prigovor Irana Turskoj je njen pokušaj da odvoji Hamas od finansijske, vojne i diplomatske podrške Irana nakon premiještanja Hamasovog ureda iz Damasku u Dohu. Iran po svaku cijenu nastoji zadržati savez i teritorijalnu vezu sa Hizbullahom u Libanu te je stoga odlučan u pružanju podrške despotskom režimu u Damasku koji kontrolira alevitska vojna vrhuška koja Assada drži na vlasti. Aleviti, ili Nusajrije, kako ih se još naziva, ogranak su šiitske sekte, iako ona nema doktrinarne bliskosti sa preovladavajućom šiitskom sektom koja je većinska u Iranu i Iraku.

Otuda je podrška Irana sirijskom režimu više politička i strateška nego religijska. Drugim riječima, Sirija je postala poprište na kome indirektno ratuju regionalne sile - Turska, Egipat, Saudijska Arabija i Iran, ali i globalni akteri SAD, Rusija i Kina. Stoga je za očekivati da će se krvavi sukob u Siriji nastaviti.

Najmoćnije regionalne sile Iran, Saudijska Arabija, Turska i Egipat, nastavit će oblikovati budućnost regiona u skladu sa vlastitim nacionalnim, ekonomskim i geostratškim interesima u nastojanju da nametnu svoja ideološka i sektaška uvjerenja. Čiji uticaj će prevagnuti, možda će najbolje pokazati konačni ishod građanskog rata u Siriji, ciji kraj se još uvjek ne nazire. Do tada, Arapsko proljeće ostaje na čekanju.